הצעת חוק פרטית | חוק שירות המדינה (מינויים) תיקון - ועדת איתור בשירות הציבורי | כנסת פתוחה
חוק שירות המדינה (מינויים) תיקון - ועדת איתור בשירות הציבורי
תאריך עדכון אחרון: פבר' 10, 2014
הצעת חוק פרטית, מספר חוברת: פ/2156
פבר' 10, 2014
תיקון - ועדת איתור בשירות הציבורי
(מספר פנימי: 544465)
יוזמים: חברי הכנסת	יריב לוין
פ/2156/19
הצעת חוק שירות המדינה (מינויים) (תיקון – ועדת איתור בשירות הציבורי), התשע"ד–2014
הוספת סעיף 21א1.בחוק שירות המדינה (מינויים), התשי"ט–1959 ס"ח התשי"ט, עמ' 86., אחרי סעיף 21 יבוא:"ועדת איתור21א.(א)	בסעיף זה –"ועדת איתור" – ועדה ציבורית שתפקידה לאתר ולבדוק את כשירותם והתאמתם של מועמדים למילוי משרה או תפקיד בשירות הציבורי, בין אם מונתה לפי חיקוק, לפי החלטת ממשלה או לפי החלטת הגורם הממנה;"גורם ממנה" – מי שבסמכותו למנות את נושא המשרה או בעל התפקיד שוועדת האיתור נתכנסה לשם איתורו.(ב)	ועדת האיתור תמליץ לגורם הממנה על שני מועמדים לפחות ותחווה דעתה אודות כל אחד מהמועמדים אלא אם כן נקבע אחרת בחיקוק, בהחלטת ממשלה או בהחלטת הגורם הממנה; היה השר הממונה בעל הסמכות להמליץ בפני הממשלה – יהיה רשאי להמליץ בפניה על מועמד אחד או יותר מבין המועמדים שעליהם המליצה ועדת האיתור.(ג)	הגורם הממנה אינו חייב למנות מי ממומלצי ועדת האיתור ורשאי הוא לפנות אליה ולבקש מומלצים נוספים."
במשך השנים נשמעו תלונות רבות על מינויים בלתי ראויים לתפקידים בכירים בשירות המדינה. בשל כך, הוחלט על הקמת ועדות איתור לתפקידים בכירים. תפקידה של ועדת האיתור הוא לסייע בידי הגוף הממנה באיתור מידע אודות המועמדים והמועמדות הרלוונטיים ולהעריכו.
דוגמא להליך מינוי באמצעות ועדת איתור, ניתן למצוא בהליך מינויו של היועץ המשפטי לכנסת. לפי חוק הכנסת, התשנ"ד–1994, יושב-ראש הכנסת ממנה ועדה ציבורית אשר בודקת את כשירותם והתאמתם של המועמדים וממליצה ליושב-ראש הכנסת על שניים עד ארבעה מבין המועמדים. זאת, תוך ציון מספר חברי הוועדה שתמכו בכל אחד מהמועמדים. כמו כן, רשאית אותה הוועדה לצרף את הערותיה לגבי כל אחד מהמועמדים.
לאחרונה היו מקרים שבהם ועדת האיתור הביאה בפני הגורם הממנה מועמד אחד בלבד וכך הפכה את עצמה בפועל מוועדת איתור לוועדת מינויים. זאת, תוך פגיעה בסמכותו של הגורם הממנה. מצב זה הוא בלתי תקין ופוגע בהליך המינויים כמו גם בסמכות המוקנית לגוף הממנה וביכולתו להפעיל את שיקול דעתו.
נוכח זאת, ועל מנת לאפשר לגוף הממנה להפעיל שיקול דעת עצמאי, הרי שיש להביא בפניו מספר מועמדים שנמצאו ראויים על ידי ועדת האיתור. בכך, ייווצר איזון בין החשש מחד גיסה, לפיו המינוי הוא מינוי שאינו ראוי, לבין הצורך לשמור על כך שההכרעה הסופית תהיה מצויה בידי הגורם הממנה והוא בעל הסמכות האחרונה והמוחלטת בנוגע למינוי מאידך גיסה.
לאור כל האמור מוצע, כי במקום בו השר הוא הממליץ בפני הגוף הממנה, יהיה על ועדת האיתור להביא בפני השר לפחות שני מועמדים, בלי לפגוע בסמכותו של השר להביא בפני הגוף הממנה מועמד אחד או יותר מהמועמדים שהובאו בפניו. כמו כן, על ועדת האיתור להמליץ בפני הגוף הממנה על רשימה של לפחות שני מועמדים, ולחוות את דעתה באשר להתאמתם של המועמדים לתפקיד. כמו כן, הגורם הממנה אינו חייב למנות מי מהמומלצים על ידי ועדת האיתור, והוא רשאי לבקש מומלצים נוספים.
י' באדר א' התשע"ד – 10.2.14